《自瀛德趋东昌道中杂言八首 其一》
明代·蔡文范

风壤连齐鲁，河流汇卫漳。愁思斜日外，衰鬓驿亭傍。

江鹜凌寒浴，饥乌下食将。频来舟楫上，忧患饱经尝。

作者简介：明江西新昌人，字伯华。隆庆二年进士，除刑部主事。张居正起复，同舍郎艾穆、沈思孝以抗疏廷杖，文范慷慨护视，谪闽司运官。居正没，起武库郎，出为湖广学使，升广东参议。有《缙云斋稿》、《甘露堂集》。